
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	26 noiembrie 2014

	Nr.
	4c-7/447 


R A P O R T

asupra proiectului de Lege privind declararea zilei 
de 1 octombrie - Ziua Bunicilor
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. PLx 447/2014 din 22 septembrie 2014, cu dezbaterea pe fond în procedură obişnuită a proiectului de Lege privind declararea zilei de 1 octombrie - Ziua Bunicilor.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.332/31.03.2014)

· avizul favorabil al Comisiei juridice, de disciplină şi imunităţi 
(nr.4c-11/979/30.09.2014)

· punctul de vedere al Guvernului (nr.1091/13.06.2014).

Proiectul de lege are ca obiect de reglementare declararea zilei de 1 octombrie ca „Ziua bunicilor”. Cu ocazia acestei zile, se acordă posibilitatea Guvernului, Parlamentului, autorităţilor administraţiei publice centrale şi locale de a organiza evenimente putând fi asigurate din bugetele locale sau din bugetele autorităţilor şi instituţiilor publice.

Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată.

La dezbaterile care au avut loc în şedinţa comisiei din 25 noiembrie 2014 au participat, în conformitate cu prevederile art.55 din Regulamentul Camerei Deputaţilor:
· d-na Ileana Ciutan – preşedintele Casei Naţionale de Pensii Publice
· d-na senator Vasilica Steliana Miron – iniţiator.
La lucrările comisiei şi-au înregistrat prezenţa 22 deputaţi, din totalul de 24 membri ai comisiei.
Raportul comisiei a fost adoptat cu majoritate de voturi (3 voturi împotrivă şi o abţinere).
Proiectul de lege a fost adoptat de Senat în şedinţa din 16 septembrie 2014.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

În urma finalizării dezbaterilor, Comisia propune Plenului Camerei Deputaţilor respingerea proiectului de lege din următoarele considerente:

· aplicarea prevederilor art.2 alin.(2) din proiect conduce la un efort bugetar suplimentar, iar iniţiatorii nu precizează sursele financiare necesare aplicării măsurilor propuse, încălcându-se astfel dispoziţiile art.138 alin. (5) din Constituţia României, republicată, precum şi cele ale art.7 alin.(1) din Legea responsabilităţii fiscal-bugetare nr.69/2010;
· potrivit Legii nr.363/2003 privind finanţarea activităţilor ocazionate de sărbătorirea în România a Zilei Internaţionale a Vârstnicilor, acest eveniment are loc la data de 1 octombrie a fiecărui an, fiind organizate manifestări în acest sens. 

Având în vedere acest lucru, ziua dedicată bunicilor ar trebui instituită în altă zi pentru a se evita sărbătorirea concomitentă a celor două evenimente.

PREŞEDINTE,



SECRETAR,

Florin Iordache



Mihăiţă Găină
Întocmit,

Consilier parlamentar Sorina Szabo

